**335/2**

**LUGANDA**

**Paper 2**

**Uganda Certificate of Education**

LUGANDA

(Okusoma bwino, Eby’obuwangwa ne Litulica)

**Olupapula Olw’okubiri**

Essaawa bbiri n’ekitundu

**EBIGOBERERWA:**

* *Olupapula luno lulimu ebitundu bisatu* ***A****,* ***B*** *ne* ***C****.*
* *Ddamu ebibuuzo* ***bitaano (5)*** *awamu.*
* *Ddamu ebibuuzo byonna mu kitundu* ***A*** *ne* ***B****.*
* *Mu kitundu* ***C****, ddamu ebibuuzo* ***bisatu (3 )****byokka nga ekimu kya bitontome.*

**Turn Over**

1. Soma ekitundu kino n’oluvannyuma oddemu ebibuuzo ku nkomerero yaakyo.

(obubonero 25)

**OMUGANDA N’OKUFA**

Gino wammanga gye mikolo egigendera ku kufa okuva omuntu lwakutuka okutuuka ku kumwabiza olumbe.

Omuntu bw’akutuka bwati, kye basookerako kumugolola aleme kusangibwa nga yeewese ng’emmindi. Ebigere, amagulu, emikono n’engalo babigolola bulungi; emikono giwanirira ebisambi. Omufu bw’aba attudde tewali bantu, ne bamulaba nga yeewese dda, bakozesa amazzi agookya. Abafu abamu beeyonoonera, naye bamulongoosa n’ekifo wafiiridde n’ekirongoosebwa.

Bamuzza amaaso, anti abafu abamu bafa bakanudde amaaso, ekintu ekiyinza okutiisa abantu. Bamusiba akaba nga bakozesa olugoye kino kiyamba n’atayasaamirira. Basiba omulambo amagulu; ndowooza n’enjogera egamba nti k’okirabe ekisibya omufu amagulu gy’obeera nti agenda kudduka ogiwulira. Asooka kunaazibwa nga tannasibwa magulu. Bamwambaza, kyokka bw’aba musajja ng’afudde n’ekirevu basooka kumumwa kirevu naye omunaku atalina babe aziikibwa nakyo.

Bafuna emigogo ne bagiteeka mu ddiiro wakati, kuno ne bassaako emikeeka n’engoye okwo nno kwe bassa omulambo.

Bamulekwa ne nnamwandu balagirwa okubuuka omulabo ogwo guleme kululuma.banyookeza mu dddiro abubaani oba obukomera bwa busedero oba okumuteeka ekisente eky’ekituli mu kyenyi, bino bikolebwa omulambo guleme okuwunya.

Mu kuzinga ekitundu eky’omumaaso (feesi) bakireka bweru, abantu basobole okumukubako ebirozo nga tannaba kuziikibwa.

Ekiddirira kuba kutema mulanga ogw’omwanguka. Omulanga guno gugendererwamu kutegeeza bantu nti wali wafuddewo omuntu. Ekireetera abantu bano obutayanguwa kutema mulanga nti abantu bayinza okujja ne basanga omufu ng’ali mu mbeera mbi (ng’alabika bubi).

Babikira abantu ab’okumpi n’ewala. Abatwala ebirango bategeezebwa omufu, abika, gyabeera, ababikirwa, olunaku n’essaawa ez’okuziikirako.

Afudde bw’aba nga yennyinimu, omujjwa atema empagi ewaniridde enju (sseddugi) n’akuma ekyoto wakati mu luggya. Empagi ekumibwa mu ngeri eno eyitibwa ggwagi.

Ensonga ekumisa ekyoto kwe kwagala okutegeeza abantu afudde yaani, anti nnyinimu bw’aba y’afudde kikumibwa wakati, ekya mukyala nnyinimu kiba ku ddyo ate bwaba mwana kiba ku kkono. Ensonga endala baba baagala kutegeeza nti nnyinimu abadde abugumya amaka agenze.

***Kisimbuddwa mu:***

***Eby’obuwangwa ye mmunyeenye y’eggwanga aka Kirwana Ssozi.***

**Ebibuuzo:**

(a) Laga ebitundu ebikooneddwako ebigololwa ng’omuntu afudde. (obubonero 04)

(b) Bintu ki ebiddako amangu ddala ng’omuntu amaze okugololwa nga omuwandiisi bwabiraze. (obubonero 05)

(c) Biki ebikolebwa okuziyiza omulambo okuwunya? (obubonero 02)

(d) Abatwala omulambo ebintu ebikulu ebibategeezebwa mwe muli bino.

(obubonero 04)

(e) Wa ensonga ekumisa ekyoto ng’omuntu afudde. (obubonero 02)

(f) Nnyonnyola amakulu g’ebigambo bino. (obubonero 04)

(i) yeewese ng’emmindi

(ii) okumukubako ebirozo

(iii) kutema mulanga

(iv) omufu okuba mu mbeera embi

Ku bibuuzo (g, h, i, j) genda ng’olondako ekisinga okuba ekituufu. (obubonero 04)

(g) Enjogera ekooneddwako mu kitudu ky’osomye eva ku ki.

(i) ku kusiba mufu magulu

(ii) kunaaza mufu

(iii) kukaaba nnyo

(iv) ku nakuwala

(h) Omulanga gutemebwa olw’ensonga nti;

(i) abantu balumwa olw’omuntu waabwe.

(ii) kutegeeza bantu nti wali wafuddewo omuntu.

(iii) kyabuwangwa

(iv) kisaanidde okukaabira omufu.

(i) Empagi ekumibwa nga nyinimu afudde eyitibwa

(i) Sseddugi

(ii) ggwagi

(iii) kisiki

(iv) ogwoto

(j) Ekisoosa abazinga omufu okulekawo feesi kiri nti.

(i) abantu baleme okwerabira omufu

(ii) kalombolombo

(iii) abantu be basobole okumukubako ebirozo nga taanaziikibwa

(iv) bantu kwekoza

**EKITUNDU B**

**Ddamu 2(a) ne 2(b)**

2(a) Maliriza engero zino nga bwe zoogerebwa

1. Abalungi ndagala nnamu ………………………
2. Akajja obunaku keemanya ………………………
3. Amagezi gasalwa luvannyuma……………………
4. Ekizeezengere ……………………………………
5. “Kaliba kasajja” ………………………………….
6. ……………………. yereega engalabi.
7. ……………………… yeerabira ekigenyi.
8. ………………………bwekula oggyambalako Olukoba.
9. ………………………akuba awumba engalo.
10. ………………………asima aligguula.

2(b) Wa eby’okuyiga ebiri mu ngero zino

1. Bali ku ddembe bakudaalira ajeera.
2. “Bakiwadde mu nnange” bwe buggya.
3. Buli owe mmamba awaana yiye.
4. Baseka n’eggimbi.
5. Batta miggya, beerabira emikadde.

**EKITUNDU C**

**Ddamu ebibuuzo bisatu byokka ng’obiggya mu butabo obwenjawulo akamu ku bwo nga ka bitontome. Toddamu bibuuzo bisukka kimu ku buli katabo.**

**Robert G. Mukasa: Tokiiya Ŋŋonge Nto**

**Ddamu 3(a) oba 3(b)**

3(a) “Mukazi wattu yali afiira bwereere kubanga bamwaniriza nessanyu lingi! Kitaawe teyamulaga bukambwe n’akatono………..”

(i) Mukazi ki ayogerwako era n’ekitaawe. (obubonero 02)

(ii) Bintu ki ebyali bibaddewo ku mukazi ayogerwako okutuuka ku bigambo ebyo. (obubonero 08)

(iii) Omukazi ayogerwako azimbiddwa atya? (obubonero 10)

**Oba**

3(b) Robert G. Mukasa bintu ki byagezaako okuvumirira ng’ayita mu lugero Tokiiya Ŋŋonge Nto. (obubonero 20)

**C. Kalinda: Pawulo Kirimuttu**

**Ddamu 4(a) oba 4(b)**

4(a) “O” jjajjange Kajjongolo. “Oo” oyo omusajja mufu oba tannafa mufu ku ssaawa eno.

1. ani ayogera ebigambo ebyo era abigamba ani. (obubonero 02)
2. Biki ebyali bibaddewo? (obubonero 03)
3. Biki ebyaddirira amangu ddala? (obubonero 07)
4. Laga ebintu ebigootaanya obulamu bw’omusajja ayogerwako mu mboozi eyo. (obubonero 08)

**Oba**

4(b) Abantu ba C. Kalinda kwazimbira olugero lwe bajjudde okwekaza mu mitima gyabwe. Kino kyeyolese kitya?

**P. Mukasa: Jjangu Tutontome**

**Ddamu 5(a) oba 5(b)**

5(a) Soma ekitontome enswera oddemu ebibuuzo ku nkomerero yaakyo.

**ENSWERA**

Yakula bulungi era enyereketa,

Emasamasa yonna era etemagana,

Naye obukaali bwekweka mu nswera omwo,

Yakula bulungi era enyereketa.

O!O! enswera, ekubiriga emisinde

N’ekuwandira obusagwa,

Ne yeesooza olw’obusungu,

N’evulumula amaaso,

Wenna n’ofa n’obulawo!

Yonna yonna yaddugala be zzigizigi,

Ering’esiige y’omuzigo mu kunyirira,

Yagitondesa magezi n’agiwoomesa,

O!O! enswera, ekubiriga emisinde

N’ekuwandira obusagwa,

Ne yeesooza olw’obusungu,

N’evulumula amaaso,

Wenna n’ofa n’obulawo!

Erabika bulungi naye etiisa bulala,

Bw’ogitunuulira enviiri ziva ku mutwe,

Omubiri guyiika wenna n’ojjula ensisi,

Bw’otoba mugumu mbeera ogwa n’ekigwo!

O!O! enswera, ekubiriga emisinde

N’ekuwandira obusagwa,

Ne yeesooza olw’obusungu,

N’evulumula amaaso,

Wenna n’ofa n’obulawo!

Bw’ogirumba okw’omusana ng’onoonya buzibu,

Etaama yonna n’efuuka kitalo butalo,

Bw’ekukwatako bw’eti n’omala olama

Olwo nno era munnange ng’oziga ngalo!

O!O! enswera, ekubiriga emisinde

N’ekuwandira obusagwa,

Ne yeesooza olw’obusungu,

N’evulumula amaaso,

Wenna n’ofa n’obulawo!

Bwe yeewanika ku muti togirumbako,

Bwe yeezingirira amatabi ekaga bukazi,

Yonna era yetegeka kubojja kuzisa,

Enswera yakambuwala togizannyisa!

O!O! enswera, ekubiriga emisinde

N’ekuwandira obusagwa,

Ne yeesooza olw’obusungu,

N’evulumula amaaso,

Wenna n’ofa n’obulawo!

Okumanya ya kabenje tebeera weerufu

Eteega abantu eby’ekitalo awaziyivu era,

Ebangalaza omutwe ng’ewera buwezi,

Bw’eyingira mu nnyumba obula kusenguka!

O!O! enswera, ekubiriga emisinde

N’ekuwandira obusagwa,

Ne yeesooza olw’obusungu,

N’evulumula amaaso,

Wenna n’ofa n’obulawo!

Enswera ng’ekubozze, weeyune omuganga,

Obusagwa bwayo bukutwala e Kaganga,

Togayaaliraawo, obusagwa budduka nnyo,

Naye twalaba nnyo, n’amasota amakambwe

O!O! enswera, ekubiriga emisinde

N’ekuwandira obusagwa,

Ne yeesooza olw’obusungu,

N’evulumula amaaso,

Wenna n’ofa n’obulawo!

**Ebibuuzo**

(i) Omutontomi azimbye atya ekitontome kye. (obubonero 05)

(ii) Ekitontomwako kirina buzibu ki? (obubonero 04)

(iii) Laga ebifaananyi ebikubiddwa mu kitontome kino. (obubonero 08)

(iv) Omuwandiisi agenderera ki okuddamu stanza etandika ne O! O! enswera?

(obubonero 03)

**Oba**

5(b) Mu kuwandiika ebitontome bye, Phoebe Mukasa, alaga ebintu ebibuzaako abantu eddembe lyabwe. Nnyonnyola n’eby’okulabirako. (obubonero 20)

**F. Masagazi ne banne: Balya N’enseekeezi**

**Ddamu 6(a) oba 6(b)**

6(a) Soma ekitontome maama n’oluvannyuma oddemu bibuuzo ku nkomerero yaakyo.

**MAAMA**

Ebirungi tulina ntoko mu nsi muno

Kye sitenda ekibisingako ye maama

Okumanya akira n’enjuba mu bulungi

Eyakubiika n’akuteekawo wa ttendo.

Mu lubuto okulungula mwenda gye myezi

Mukazi n’akikijjana ng’olyomwo

Ssere mululuuza n’abinogayo mbu avumula

Wabe mpaawo kikutuukako ggw’ebbujje.

Vvumbe ne limuwunyira olwo atanaka

Magulu ne gamuteganya ng’asinda.

Kammunguluze lukonvuba birogologo

Naye era afuba n’aguma takuvaako.

Ng’otuuse bisa bimutema kkumi olwo miranga

Akatuuyo ne kamuzinda ng’azaala

N’abaafa n’abayitayo ng’ogaanye

Omusawo n’amudaagira ng’ozaalwa.

Lutalo luba lwa ndasi

Okuzaala kuba kwa nkalu

Bamaama basalwa mbuto

Olw’e Kaganga balulembako

Abandi bayitirayo

Omulala atungwa na mpiso

Abagumu baluyitako.

Ssanyu lye liyitirira bw’ozaalwa

B’abaliwo bongera kuli nti “luwoneko”

N’ebirabo ebimukulisa byonn’okwo

Luba lutalo lw’alinnyeko okuzaala.

Akuliisa n’awembejjerera ku bbeere

Mu kiro azuukuka lunye ng’okaaba

N’emisana n’akuweekako ng’okekema

Emirirmu ng’ogirinnyamu lwa kyejo.

Ategana n’asitunkana ng’atawuka

Alabirira okukukuza ofuuk’ekyo

Ky’oli kati ekikutambuza ng’okumba

Yii okwagala kwe kwayitirira kwa maanyi

Lw’olwala ne gumutyemuka bw’osinda

Budde ne bumukeerera ng’okaaba

Ddagala n’alimalayo ng’asomba

Bw’owona n’asagambiza ng’ajaganya.

Okwagala kwe okugeza ku ki kunsi kuno?

Mazzi ag’ekiyiiriro eky’eJjinja?

Lwazi ggulugulu mu kiwonvu?

Lusozi gambalagala oluwanvu?

Naye owa kubisingako byonna ebyo!

Bw’osuumuka n’abuulirira, ng’aluŋŋamya

Magezi mpisa n’obuvumu, ng’agunjula

Buntubulamu n’okukola, ng’akuutira

By’okulabirako n’abikuwa, ng’alambika.

Lwe bisobye oluga n’alutema, ng’aduumira.

Nsobi z’okoze n’agolola, ng’alungiya.

Bw’obulwa ky’oyize eky’ekikulu ng’asaalirwa

Maanyi mu by’alina eby’okukuwa ng’ayongera.

Okusasula ebbanja tekiyinzika

N’okuliwa bye yakola olwo lugero.

Ekisingako obukulu kwe kuwulira

N’okugondera ebikulu byakusaanyiza.

Ne mu bukadde bwe baaba mujune ssebo

Kaba katondo mu nnyanja ku bbanja ly’olina.

Kumwerabira kisobyo kitasoonyiyika

N’okumwewala musango ogwa nnaggomola.

Kuba ye y’asiga obusigo obw’ekyo ky’olina.

**Ebibuuzo**

(i) Nnyonnyola enzimbe y’ekitontome kino. (obubonero 05)

(ii) Nnyonnyola ensengeka y’ekitontome ky’osomye. (obubonero 08)

(iii) Laga ebifaananyi ebiri mu kitontome kino. (obubonero 03)

1. Laga embeera ezeeyolekedde mu kitontome kino. (obubonero 04)

**Oba**

6(b) Abawandiisi ba Balya n’enseekeezi bintu ki bye balabula abantu ab’enjawulo babikomye mbagirawo. (obubonero 20)

**W . Kiyingi: Gw’osussa Emmwanyi**

**Ddamu 7(a) oba 7(b)**

7(a) Omuwandiisi ayolesezza atya emize gya bannayuganda mu muzannyo gw’osussa emmwanyi? (obubonero 20)

Oba

7(b) Nnyonnyola engeri abantu ba Kiyingi gye batyoboddemu eby’obuwangwa mu muzannyo gw’osussa emmwanyi. (obubonero 20)

***BIKOMYE***